Lars Løkke Rasmussen (V), 2003-12-05:
For anden gang i år er vi på Enhedslistens foranledning samlet her for at debattere legalisering af hash.
Da vi den 10. april behandlede det beslutningsforslag, som nu er genfremsat, var partiernes støtte til forslaget jo til at overse for at sige det mildt.
Mon det ikke også vil være tilfældet her i dag?
Jeg siger ikke det her for at anfægte Enhedslistens ret til at genfremsætte sit beslutningsforslag, intet kunne ligge mig fjernere.
Jeg har blot lidt svært ved at se perspektivet med genfremsættelsen.
Regeringen er i hvert fald uenig med Enhedslistens forslag om at give efter for udbredelsen af euforiserende stoffer og ophæve forbuddet mod hash, for samfundet har ikke brug for flere legale rusmidler, tværtimod.
Hertil kommer, at brug af hash er forbundet med en række skadevirkninger.
Det gjorde jeg i foråret ganske grundigt rede for både mundtligt og skriftligt, og jeg skal derfor spare medlemmerne for en gentagelse og blot konstatere, at forbuddet er velbegrundet.
Det har i øvrigt også en reel funktion, idet man må antage, at forbuddet får rigtig mange til at afstå fra at bruge hash.
Efter regeringens opfattelse er der behov for et bredere og mere sammenhængende initiativ end løsrevne ideer som legalisering af hash.
Det er baggrunden for, at regeringen i oktober fremlagde en samlet handlingsplan mod narkotikamisbrug.
»Kampen mod narko« kalder vi handlingsplanen, og den indeholder en lang række konkrete bud
på, hvordan vi får intensiveret forebyggelsen, hvordan vi får styrket behandlingen, og hvordan vi får sat hårdt ind mod den narkotikarelaterede kriminalitet. Nu tillader tiden ikke en gennemgang af hele denne handlingsplan, men jeg vil gerne fremhæve tre af handlingsplanens mange initiativer.
For det første vil regeringen under overskriften »Narkoen ud af byen« søge at yde støtte til et 3-årigt udviklingsprojekt til en kommune i hvert amt; et
projekt, der handler om at frigøre alle lokale kræfter og engagere dem i et forpligtende samarbejde med det sigte markant at nedbringe anvendelsen af hash og andre former for narkotika i lokalsamfundet med det perspektiv naturligvis på sigt at rulle et sådant pilotprojekt i 14 byer ud til flere.
For det andet: Oprettelsen af tilbud målrettet unge hashmisbrugere har været et udviklingsfelt over de senere år
i amterne.
Regeringen vil støtte projekter, der er særlig rettet mod udvikling af behandlingstilbud til unge stofmisbrugere.
Heldigvis er regeringen ikke alene om at synes om disse to tiltag eller for den sags skyld andre initiativer i kampen
mod narko
Satspuljepartierne deler regeringens ambition om at hindre tilgangen af nye stofmisbrugere og hjælpe nuværende stofmisbrugere gennem behandlings- og skadesreducerende tiltag
, så på dette fælles grundlag er vi blevet enige om over de næste 4 år at give indsatsen mod narkotika et markant løft på i alt 145 mio. kr. De ekstra midler går bl.a. til forebyggelsesprojektet »Narkoen ud af byen« og til udvikling af behandlingstilbud til unge stofmisbrugere.
Jeg vil gerne benytte lejligheden her i dag til at rette en tak til satspuljepartierne.
Vi er glade for, at satspuljepartierne har tilsluttet sig disse to og andre af handlingsplanens initiativer.
Satspuljeaftalen om narkotika er faktisk et godt udtryk for, at et bredt flertal i Folketinget trods meningsforskelle i enkelte spørgsmål står sammen om at fastholde det, der er hovedlinjen i dansk narkopolitik.
Vi skal ikke til at eksperimentere med legalisering af hash.
Vi skal ikke til at eksperimentere med legalisering af andre former for euforiserende stoffer, sådan som andre har foreslået det.
Tværtimod er der efter regeringens opfattelse behov for at sende et klart og utvetydigt signal om, at besiddelse, også selv om der kun er tale om besiddelse til eget brug, af hash og andre former for narkotika er ulovlig og har konsekvenser.
Det fører mig til det tredje og sidste initiativ, som jeg gerne vil fremhæve.
Med handlingsplanen »Kampen mod narko« har vi lagt op til nultolerance, det betyder, at der altid mindst skal vanke en bøde, når man har stoffer på sig.
Der skal også slås hårdere ned på narkotikahandel, der finder sted i miljøer, hvor især børn og unge færdes.
Justitsministeren vil i begyndelsen af det kommende år fremsætte et lovforslag med henblik på at udmønte denne del af regeringens handlingsplan.
Tilsammen er de tre initiativer, som jeg her har fremhævet,
et meget godt udtryk for, at narkotika efter regeringens opfattelse skal bekæmpes ved at begrænse efterspørgsel og begrænse udbuddet; begrænse efterspørgslen via forebyggelse og behandling og begrænse udbuddet via forbud og ved en hårdere og mere konsekvent retspolitisk indsats.
Det, der skal til, er nemlig målrettet fokus.
Det, der skal til, er en konsekvent og vedvarende indsats over en bred front, og en legalisering af hash fører altså til en frontafkortning.
En legalisering af hash som foreslået af Enhedslisten vil være med til at undergrave denne indsats, som der måske mere end nogen sinde er brug for.
Derfor var vi imod beslutningsforslaget fra Enhedslisten
sidst.
Derfor er vi imod beslutningsforslaget fra Enhedslisten denne gang, og derfor vil vi også være imod beslutningsforslaget fra Enhedslisten næste gang.